作者：无名氏
词牌/韵律：折红梅

paragraphs: 陇上残雪，曲水流断，淑气潜通。
群花冷未吐，夜来梅萼，数枝繁红。
光夺化工。
发艳色、不染东风。
信凭晓风，难压精神，占青春未上，别是标容。
天香渐杳，似蓬阙玉妃，酒困娇慵。
只愁恐、上阳爱惜，和种移向瑶宫。
西归驿使，折赠处、庾岭溪东。
又须寄与，多感多情，道此花开早，未识游蜂。